2. s. i advent Matt. 25,1-13 274 612 70 271 439/473 90

Godmorgen! I dag er det 2. søndag i advent. Advent betyder komme. Vi venter på Herrens komme – julens budskab om Guds søn, der blev menneske i menneskers verden. I evangeliet skal vi høre lignelsen om de 10 brudepiger, der ventede på brudgommen. Lad os fejre gudstjeneste sammen.

Herre, vis os den vej, vi skal gå, og giv os mod til at gå den. Amen

Prædiken

”Vælg dine brudepiger med omhu”- det var en af de overskrifter, jeg stødte på, da jeg googlede for at finde lidt inspiration til min prædiken i dag. Overskriften var fra et bryllupsmagasin. I selve teksten var der nogle meget fornuftige råd til, hvad en brudepige skulle kunne hjælpe til med på dagen – og de fotos, der ledsagede artiklen viste så perfekte skønheder, at det er sjældent at se i Brande kirke.

Det er ikke til at vide, hvem der havde valgt brudepigerne i dagens evangelium. Men de var vidt forskellige! 5 kloge og 5 tåbelige.

Der er noget næsten irriterende ved de 5 kloge brudepiger. De var næsten for perfekte. Næsten for ordentlige. De havde lamper med – og de var garanteret gjort skinnede rene, før de tog hjemmefra. De havde fyldt lidt ekstra olie i en lille kande – bare for en sikkerheds skyld. *Hvis nu* brudgommen skulle være forsinket. Brudgommen *var* forsinket. De faldt i søvn ligesom de andre. Men da råbet lød, at brudgommen nærmede sig, var de lysvågne med det samme. De fyldte den ekstra olie på deres lamper. Men de ville ikke engang dele med de andre piger.

Hvem er de, hvis de var en af os? Hvis det ikke handlede om et bryllup, men om at blive klar til jul?

Så var de måske en af de kvinder, der altid har irriterende godt styr på det hele. Altså irriterende for alle dem, der ikke har! Som har købt gaver i god tid. Som har pyntet huset op som et juleeventyr. Som ved nøjagtig, hvad de mangler at købe ind, før de kan diske op med den perfekte julemiddag. Som har den perfekte familie, hvor alle bare er glade og nyder at være sammen. Sådan nogle, som ville gøre sig på Instagram eller i en glittet julereklame fra Herning Centeret.

Hvad så med de 5 andre? Dem, der blev kaldt for tåbelige i den lignelse, som Jesus fortalte? Ja, perfekte var de i hvert fald ikke. De havde også lamper med. Men ingen ekstra olie. Hvorfor skulle de det? Selvfølgelig ville brudgommen da være der til tiden. De faldt i søvn ligesom de andre. Men da råbet lød, fjumrede de forvirrede rundt. Hvad skulle de gøre? Deres lamper var ved at gå ud. De andre ville ikke dele. De løb afsted til en købmand, der havde længe åbent – og da de kom tilbage med lys i lamperne, var det for sent. De kom ikke med til festen.

Hvem er de, hvis de var en af os? Måske var de en af dem, der ikke helt har styr på det. Som venter til sidste øjeblik med gaverne, som ikke når at gøre rent, hvor stjernen hænger skævt og stegen bliver brændt og børnene skændes.

Vi er alle sammen forskellige. Mænd og kvinder, piger og drenge, unge og gamle. I vores eget liv kan vi plukke lidt og genkende lidt – både fra de næsten for perfekte 5 kloge brudepiger og fra de mere impulsive 5 tåbelige brudepiger. I hvert fald hvis vi bruger fantasien og digter lidt med – og spejler os i personerne fra en lignelse, der blev fortalt for længe siden.

Jesus fortalte. Han tog udgangspunkt i noget, alle hans tilhørere kendte fra deres eget liv i landsbyen: Et bryllup. Vi holder også bryllupper – og med til et rigtigt bryllup er der masser af traditioner. Fra gommen, der får klippet tåen af sine strømper til brudevalsen, hvor alle rykker sammen om brudeparret.

Til talerne og sangene og alt det andet. Et bryllup på Jesu tid var helt anderledes. Men noget af traditionen var, at brudgommen kom fra sine forældres hjem til fest i brudens forældres hjem. Det blev fejret med fakler og optog. Landsbyens piger skulle være klar til at tage imod ham og gå med ham ind, når han kom. Og det var lige her, det glippede for de 5 piger, der ikke havde forberedt sig på, at det kunne trække ud.

Men hvad ville Jesus sige med lignelsen? Den handler jo ikke om bryllupper i virkeligheden. Den handler om noget andet.

Den handler om at være beredt. Den handler om at have fokus det rigtige sted. At være klar. Og finessen med, at de 5 kloge ikke ville dele deres olie med de andre, minder os om, at når det kommer til de største ting i livet, så kan vi ikke dele - så må vi hver især stå op for os selv. Man kan kun være klar på sine egne vegne. Man må stå på mål for sin egen overbevisning. Også når det handler om at tro.

Skal vi så være bange? Lignelsen sluttede jo med, at der var 5 brudepiger, der ikke kom med til bryllupsfesten. De havde sjusket. De havde ikke udvist rettidig omhu. “Vælg dine brudepiger med omhu” som der stod i bryllupsmagasinet. Hvis vi slår op i Matthæusevangeliet, hvor lignelsen står, kan vi se, at vi er i slutningen af evangeliet – der, hvor det snerpede til. Lignelsen om brudepigerne står sammen med nogle andre lignelser, der handler om at være klar – at være beredt. Og de bliver fortalt lige op til de dage, da Jesus blev dømt til døden og korsfæstet. Det er bagtæppet - eller den kontekst, vi skal forstå lignelsen i lyset af. Der er noget stort på spil. Det handler om liv og død. Om Guds søn, der blev menneske og gik hele vejen – helt frem til en dødsdom - i sin stædige insisteren på Guds overvældende og grænsesprængende kærlighed til ethvert lille menneske - både kloge og tåbelige. Mern er vi klar eller er vi ikke klar til at modtage Jesus Kristus som Guds søn? Tager vi det alvorligt eller pjatter vi bare rundt?

Det er påsken, der er bagtæppe for lignelsen. Men det er også advent! Vi venter på Herrens komme. Det er kirkeårets kontekst. Og lignelsen minder os om, at vi skal gøre os klar. Det handler ikke om, at vores hjem og vores liv skal ligne et glittet julemagasin. Forkyndelsen af den perfekte jul hører snarere hjemme i reklamer end i kirken. Men det handler om at blive stille og tænke efter: Julegaver og pebernødder og andesteg er fint nok – det er alletiders – men når man sådan rigtig kigger efter, så er jul så meget mere end det: Det er vores fejring af, at den Gud, der skabte verden og skabte os, ikke holdt sig for fin til selv at blive et menneske. Han kom til mennesker – og han udvalgte ikke med omhu alle de pæne og perfekte - tværtimod så opsøgte han igen og igen de mindste, de fortabte, dem, der aldrig bliver valgt til brudepige – for at blive i billedet – for at samle mennesker i et nyt kærlighedens og nyskabelsens fællesskab. Med Jesu komme blev verden på en måde ny. Vi mennesker blev givet muligheden for at leve på en ny måde - en kærligere måde, en friere og gladere måde - vi har det bare med at overse det og leve som om det stadig var den gamle verden, hvor magt og grådighed tæller mest.

Skal vi så være bange? Hvis vi tager lignelsens ord for pålydende, så har vi al mulig grund til at være bange for, at vi er som de tåbelige brudepiger, der ikke kom med til festen. At vi er fortabt – for at bruge et gammelt ord. Men hvis vi sætter lignelsen ind i det samlede billede - så er der stadig en alvor. Der er en formaning. Lad nu være med at sjuske – hverken med livet eller med troen – det er jo stort det her! Men det samlede billede – den samlede forkyndelse - fortæller os om ham, der gik til alle mennesker – både til de irriterende perfekte og til de lidt mere tilbagelænede - som døde og som opstod – for at vi ikke skal gå fortabt – men for at vi skal leve med ham. Den kærlighed, der sendte ham til verden er større end vores klogskab og større end vore tåbeligheder. Derfor skal vi ikke være bange.

Men lad os tænde lys! Lad os have lys på lampen! Ikke af frygt. Men af glæde og forventning - så vi er klar, når Kristus, brudgommen, barnet i krybben, kommer! Amen

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen.

Kirkebøn:

Gud vor far, vi beder dig hjælpe os med at være årvågne midt i al vores travlhed med livet.

Vi beder for dem, der er så presset i deres liv, at de knap nok magter at løfte hovedet for at få øje på dig – eller på et medmenneske. Lad os leve i tillid til, at vi er i din hånd nu og til alle tider.

Vi beder dig: Velsign og bevar din kirke. (Velsign det alterbord, som bestyrker os i troen på, hvor vi hører til). Åbn vore hjerter for dit ord – og hjælp os til at dele troen med andre – hvad enten de er lige omkring os eller i fjerne lande.

Vi beder dig: Hold din hånd over vort land. Vær med alle, der skal råde og bestemme, at de må handle med klogskab og ydmyghed. Vær med dronning Margrethe og den kongelige familie. (Vær med Valdemar, som skal døbes efter gudstjenesten og hans familie). Vær med os alle. Vær hos os med din nåde, fred og velsignelse, så længe vi lever – og giv os til sidst en glædelig opstandelse til dit rige. Amen

I eftermiddag Uhre kirke kl. 15.30 Adventskoncert med Folkekoret og oplæsning

Mandag kl. 10.45 Huskegudstjeneste i Brande kirke

Torsdag 9. kl. 19.30 Julekoncert i Brande kirke m. kirkekor og folkekor. Entre 50 kr: Julehjælp

Søndag 12.12 kl. 10 Gudstjeneste i Brande kirke v. Arne Holst-Larsen